ગુજરાત સરકારનો સફેદ હાથી ગણાતી પેટ્રોલિયમ કંપની ઓએનજીસીને પધરાવી દીધા બાદ પણ ખોટના ખાડામાંથી બહાર આવી શકતી નથી. આ કંપની કે જે ભાજપની સરકારને સૌથી વધુ બદનામ કરી રહી છે તે ગુજરાત સ્ટેટ પેટ્રોલિયમ કોર્પોરેશન- જીએસપીસી- એ તેના છેલ્લા અહેવાલમાં કબૂલ કર્યું છે કે તેને 14923 કરોડની ખોટ ગઇ છે. વિધાનસભામાં મૂકવામાં આવેલા કંપનીના રિપોર્ટમાં દર્શાવવામાં આવ્યું છે કે જીએસપીસીના કેજી બેસિન ઓપરેશનનો 90 ટકા હિસ્સો ઓઇલ એન્ડ નેચરલ ગેસ કોર્પોરેશનને વેચી દીધા પછી મળેલા 8000 કરોડ રૂપિયાના ફંડનો પણ ખોટમાં સમાવેશ થાય છે. અત્યારે આ કંપનીની હાલત એવી છે કે તેણે બેન્કો અને નાણાકીય સંસ્થાઓને 15000 કરોડની રકમ ચૂકવવાની થાય છે. આ કંપનીનું મોટું કૌભાંડ કોમ્પ્ટ્રોલર એન્ડ ઓડિટર જનરલના રિપોર્ટમાં આવ્યું હતું. કેજી બેસિનમાં ગેસ હોવાનું કંપનીનો રિપોર્ટ કબુલ કરે છે અને કહે છે કે આ બ્લોકમાં ગેસનો સંગ્રહ છે પરંતુ હાઇપ્રેશર, ઉંચું તાપમાન અને દરિયાથી દૂર અનામત જથ્થો હોવાના કારણે સારકામ થઇ શકતું નથી. જો ઉત્પાદન મેળવવું હોય તો તેના માટે વધુ મૂડીરોકાણની આવશ્યકતા રહે છે. જીએસપીસીના ઓડિટ રિપોર્ટમાં નોંધવામાં આવ્યું છે કે કંપની વધારે મૂડીરોકાણ કરી શકે તેમ ન હોવાથી કેજી બેસિનની સંપત્તિ ઓએનજીસીમાં ટ્રાન્સફર કરી દેવામાં આવી છે.